અમદાવાદ : નર્મદા જિલ્લાના કેવડિયા ખાતે સ્ટેચ્યૂ ઓફ યુનિટીના લોકાર્પણ સમયે વડાપ્રધાન નરેન્દ્ર મોદીએ કહ્યું હતું કે, સ્ટેચ્યૂ ઓફ યુનિટીને કારણે સ્થાનિક લોકોને રોજગારી મળશે પરંતુ સરદાર પટેલની પ્રતિમાના લોકાર્પણના બીજા જ દિવસે આજે કોન્ટ્રાક્ટરે ૨૦૦ જેટલા આદિવાસી કામદારોને છુટ્ટા કરતા જારદાર હોબાળો મચી ગયો હતો. એટલું જ નહી, આદિવાસીઓમાં પહેલેથી પ્રવર્તતો રોષ ઉલટાનો વધુ ભભૂકી ઉઠયો હતો. જોકે મામલો વધુ વણસે અને પરિસ્થિતિ વિકટ બને તે પહેલાં સ્થાનિક પોલીસના અધિકારીઓએ આદિવાસી આગેવાનો સાથે ભારે સમજાવટથી કામ લીધું હતું અને મામલો થાળે પાડયો હતો. આ અંગે પ્રાપ્ત માહિતી પ્રમાણે, કેવડિયા ખાતે ગઇકાલે સ્ટેચ્યૂ ઓફ યુનિટીના લોકાર્પણ બાદ કોન્ટ્રાક્ટરોએ આજે સ્થાનિક કામદારોને કામમાં આવવા માટે પ્રતિબંધ મુક્યો હતો.